Agatha Christie 


O duminică fructuoasă 


— Mi se pare cu adevărat încântător, zicea pentru a patra 
oară domnişoara Dorothy Pratt. Ce n-aş da să mă poată vedea 
acum cotoroanţa aia. Ea şi Janele ei! 

„Cotoroanţa” la care făcea aşa nemilos aluzie era mult 
stimabila stăpână a domnişoarei Pratt, doamna Mackenzie 
Jones, care avea păreri categorice privind prenumele potrivite 
pentru cameriste şi îi respinsese numele de Dorothy în 
favoarea celui de-al doilea său prenume de Jane, disprețuit de 
domnişoara Pratt. 

Prietenul domnişoarei Pratt nu-i răspunse pe loc pentru un 
motiv cât se poate de serios. Când abia ai cumpărat un mic 
Austin, la a patra mână, pentru suma de 20 de lire şi-l scoţi 
doar a doua oară, întreaga ta atenţie se concentrează de la 
sine asupra dificilei sarcini de a-ţi folosi mâinile şi picioarele 
după cum dictează imperativele momentului. 

— Da, da! Exclamă domnul Edward Palgrove, negociind o 
curbă cu un oribil scrâşnet care l-ar fi scos din sărite pe un 
adevărat automobilist. 

— Nu prea eşti vorbăreţ cu fetele, se plânse Dorothy. 

Domnul Palgrove a fost salvat de la formularea unui răspuns 
pentru că exact în acel moment fu înjurat de mama focului de 
şoferul unui autobuz. 

— Vai, câtă neobrăzare, zise domnişoara Pratt, întorcându-şi 
capul. 


— l-aş dori să aibă şi el o frână ca a mea, spuse amărât 
curtezanul ei. 

— S-a întâmplat ceva cu frâna? 

— Poţi să apeşi până la fund. Nimic nu se întâmplă. 

— Dar bine, Ted, doar nu poţi să te aştepţi să ai totul pentru 
20 de lire. În fond, iată-ne într-o maşină adevărată, într-o 
după-amiază de duminică, ieşind din Londra la fel ca toată 
lumea. 

Alte scrâşnituri şi zdrăngăneli. 

— Ah, a intrat mai uşor în viteză, anunţă Ted, roşu la faţă de 
fericire. 

— Dar, şofezi de minune, îi declară cu admiraţie, Dorothy. 

Încurajat de aprecierea domnişoarei, domnul Palgrove 
încercă să traverseze în viteză Hammersmith Broadway şi a 
fost în mod sever admonestat de un poliţist. 

— Ei bine, nu m-am gândit niciodată, începu Dorothy în 
timp ce se îndreptau spre Hammersmith Bridge într-un mod 
mai temperat. Nu ştiu unde o să ajungă poliţia asta. Cred că ar 
trebui să vorbească mai politicos, mai ales după felul în care a 
fost atacată în ultimul timp. 

— Oricum, n-am vrut s-o iau pe drumul ăsta, remarcă 
Edward trist. Intenţionam s-o iau pe Great West Road şi să 
accelerez puţin. 

— Şi să fii mai mult ca sigur prins în capcană, îl avertiză 
Dorothy. Asta i s-a întâmplat stăpânului ieri. L-a costat cinci 
lire excesul de viteză. 

— În fond, poliţiştii nu sunt aşa porniţi, observă Edward 
generos. Îi tapează pe cei bogaţi, ceea ce-i foarte bine. Nici o 
favoare. Îmi vine să înnebunesc când mă gândesc la umflaţii 
ăştia care intră într-un magazin şi-şi cumpără două Rolls 
Royce, fără să mişte un deget. Nu e corect. Sunt la fel de 
capabil ca şi ei. 

— Şi bijuteriile, oftă Dorothy. Magazinele acelea de pe Bond 
Street. Diamante şi perle şi nu mai ştiu ce! Şi eu cu un şirag de 
perle de la supermagazinul „Woolworth”. 

Medita tristă la acest subiect. Edward a putut din nou să fie 
atent la felul cum conducea. Au reuşit să treacă prin 


Richmond fără vreun necaz. Altercaţia cu polițistul îl enervase 
pe Edward. Acum adopta metoda minimei rezistenţe, mergând 
orbeşte în urma oricărei maşini, ori de câte ori se ivea vreo 
intersecţie. 

În modul acesta se trezi deodată pe un drum lateral de ţară 
pe care mulţi automobilişti experimentați ar fi dat orice să-l 
găsească. 

— Destul de inteligent m-am descurcat, se împăună Edward 
cu tot meritul. 

— Admirabil, aş zice, îl lăudă domnişoara Pratt adăugând: 
mai văd şi un om cu fructe de vânzare. 

Bineînţeles, într-un loc la vedere se afla o masă mică 
împletită din răchită cu coşuri de fructe şi îndemnul 
„Consumaţi mai multe fructe” înscris pe o pancartă. 

— Cât costă, întrebă Edward, fără entuziasm, când frâna de 
mână acționată duse la rezultatul scontat. 

— Frumoase căpşuni, le recomandă vânzătorul. 

Era un individ cu o înfăţişare nu prea amabilă şi o privire 
vicleană. 

— Exact ce-i place doamnei. Fructe coapte, proaspete. Şi 
cireşe. Numai englezeşti. Luaţi un coş cu cireşe, doamnă? 

— Chiar că arată bine, le admiră Dorothy. 

— Frumoase, ce mai! Zise omul răguşit. Vă poartă noroc, 
doamnă, coşul ăla! În cele din urmă, îi făcu hatârul să-i 
răspundă şi lui Edward. Doi şilingi, domnule, al naibii de 
ieftin. Aşa aţi zice dacă aţi ştii ce e înăuntrul coşului. 

— Arată grozav de frumoase, insistă Dorothy. 

Edward oftă şi-i achită cei doi şilingi. Mintea sa nu mai 
prididea cu socotelile. Mai târziu — ceai, benzina - afacerea 
asta cu plimbarea de duminică cu maşina nu prea se putea 
zice că e ieftină. Asta e partea cea mai rea cu plimbatul 
fetelor! Întotdeauna doreau tot ce vedeau. 

— Mulţumesc, domnule, zise tipul cu înfăţişare neagreabilă. 
Aveţi mai mult în coşul ăla decât valorează banii. 

Edward apăsă furios pe acceleraţie şi micul Austin sări la 
vânzătorul de cireşe în maniera unui alsacian înfuriat. 

— Îmi pare rău, se scuză Edward. Am uitat că era în viteză. 


— Ar fi cazul să ai grijă, dragă, zise Dorothy. Ai fi putut să-l 
răneşti. 

Edward nu răspunse. După o jumătate de milă ajunseseră la 
un loc ideal, pe malul unei ape. Edward şi Dorothy lăsară 
Austin-ul la marginea drumului, se aşezară ca doi îndrăgostiţi 
pe pajişte şi înfulecau cireşe. Un ziar de duminică stătea 
neluat în seamă la picioarele lor. 

— Ce mai e nou? Dori să afle Edward, în cele din urmă, 
întinzându-se pe spate şi trăgându-şi pălăria pe ochi ca să-i 
ţină umbră. 

Dorothy se uită peste titluri. 

— Soţia tristă. Poveste extraordinară. 28 de oameni înecaţi 
săptămâna trecută. Moartea unui aviator. Uimitor jaf de 
bijuterii. Dispariţia unui colier de rubine valorând 50.000 de 
lire. O, Ted! Cincizeci de mii de lire. Imaginează-ţi! Continuă 
să citească: Colierul e compus din 21 de pietre montate în 
platină şi a fost trimis cu poşta specială din Paris. La primire, 
s-a constatat că pachetul conţinea câteva pietre de râu şi 
bijuteriile lipseau. 

— Furate la poştă. Cred că poşta este groaznică în Franţa, 
declară Edward. 

— Tare-aş vrea să văd aşa un colier, oftă Dorothy. Totul 
strălucind ca sângele, sânge de porumbel, aşa spun bijutierii la 
culoare. Mă întreb cum te poţi simţi cu aşa ceva în jurul 
gâtului. 

— Ei bine, n-ai grijă dragă, că nu vei afla niciodată, o 
asigură Edward glumind. 

Dorothy îşi ridică mândră capul. 

— Şi, mă rog, de ce nu, aş vrea să ştiu? E uimitor felul în 
care fetele reuşesc să se afirme în viață. Aş putea să mă duc să 
mă fac artistă. 

— Fetele serioase nu se afirmă nicăieri, o descurajă Edward. 

Dorothy dori să-i răspundă, se obţinu şi-i ceru să-i dea coşul 
cu cireşe. 

— Am mâncat mai multe decât tine, observă ea. O să împart 
în două cele care au mai rămas şi... Dar ce-i aici la fundul 
coşului? 


În timp ce vorbea, scoase afară... Un lung lanţ strălucitor de 

pietre roşii ca sângele. Amândoi se uitau la el uluiţi. 
— În coş, ai zis? Îşi găsi glasul Edward. 

Dorothy dădu din cap. 

— Chiar la fund... sub fructe. 

Se uitară din nou unul la altul. 

— Cum crezi că a ajuns acolo? 

— Nu ştiu ce să cred. E ciudat, Ted, chiar după ce-am citit 
ştirea aia din ziar... Despre rubine. 

Edward izbucni în râs. 

— Doar nu-ţi imaginezi că ţii în mână 50.000 de lire? 

— Am spus doar că e ciudat. Rubine montate în platină. 
Platina seamănă cu chestia aia simplă ca argintul — precum 
ăsta. Nu-i aşa că strălucesc şi au o culoare splendidă? Câte or 
fi? Le numără. Ştii, Ted, sunt exact 21. 

— Ei nu! 

— Ba da. Acelaşi număr ca cel din ziar. O, Ted, nu crezi că... 

— Nu se poate! Dar vorbea fără convingere. Există o 
modalitate de a-ţi da seama dacă sunt veritabile — tăind 
geamul cu ele. 

— Ca diamantele. Dar ştii ceva, Ted, ăla era un om care 
arăta foarte ciudat, omul cu fructele, un om care arăta a fi 
necinstit. Şi-a mai făcut şi glume, spunea că avem în coş mai 
mult decât valoarea banilor. 

— Da, dar fi atentă Dorothy. De ce să vrea el să ne dea nouă 
50.000 de lire? 

Domnişoara Pratt dădu din cap descurajată. 

— N-are nici un sens, doar dacă nu-l urmăreşte poliţia, 
admise ea. 

— Poliţia? Edward păli uşor. 

— Da? În ziar se mai spune că... „poliţia are un clu”. 

Fiori reci îl cuprinseseră. 

— Dorothy, nu-mi place treaba asta. Dacă poliţia pune mâna 
pe noi? 

Dorothy se uită la el cu gura căscată. 

— Dar noi n-am făcut nimic, Ted! L-am găsit în coş. 

— Şi asta sună a poveste tâmpită! Nu e credibilă. 


— Nu prea este, îi dădu dreptate Dorothy. O, Ted, chiar crezi 
că ăsta este Lucrul? E ca un basm! 

— Mie nu-mi pare basm, zise Edward. Mi se pare mai 
degrabă o poveste în care eroul intră direct la Dartmoor, 
acuzat pe nedrept şi rămâne paisprezece ani acolo. 

Dar Dorothy nu-l asculta. Îşi pusese colierul la gât şi îi 
admira efectul într-o oglinjoară scoasă din geantă. 

— Parcă l-ar purta o ducesă, murmură ea fascinată. 

— Nu cred, zise Edward violent. E o imitație. Trebuie să fie o 
imitație. 

— Da, dragă, e foarte probabil, fu de acord Dorothy, 
preocupată încă de imaginea sa din oglindă. 

— Orice altceva ar fi prea e... o coincidenţă. 

— Sânge de porumbel, murmură Dorothy. 

— E absurd. Asta e părerea mea. Absurd. Fii atentă, Dorothy, 
asculţi ce spun, sau nu? 

Dorothy puse de o parte oglinda. Se întoarse către el, cu o 
mână la rubinele din jurul gâtului. 

— Cum arăt? Îl întrebă ea. 

Edward o privi, uitând de îngrijorarea sa. N-o văzuse 
niciodată pe Dorothy aşa. Avea un aer triumfal, un fel de 
frumuseţe regală, complet nouă pentru el. Ideea că în jurul 
gâtului purta bijuterii în valoare de 50.000 de lire o 
transformase pe Dorothy Pratt într-o altă femeie. Părea de o 
mândrie senină, un fel de Cleopatra, Semiramida şi Zenobia, 
toate sub aceeaşi înfăţişare. 

— Arăţi... Arăţi... Uluitor, zise Edward impresionat. 

Dorothy râse şi chiar râsul ei era cu totul altul. 

— Ascultă, zise Edward. Trebuie să facem ceva. Trebuie să-l 
ducem la o secţie de poliţie sau în altă parte. 

— Prostii. Chiar acum ai spus că nu te vor crede. Vei fi 
probabil trimis la închisoare că le-ai furat. 

— Dar... Dar ce altceva putem face? 

— Să le păstrăm, spuse noua Dorothy Pratt. 

Edward o privi uimit. 

— Să păstrăm rubinele? Eşti nebună. 

— Noi le-am găsit, nu-i aşa? De ce trebuie să ne gândim că 


sunt de valoare? Le vom păstra şi am să le port. 

— Şi poliţia va pune mâna pe tine. 

Dorothy medită la treaba asta câteva minute. 

— Bine, consimţi ea. Le vom vinde. Tu poţi să-ţi cumperi un 
Rolls Royce sau două şi eu îmi voi cumpăra o clamă cu 
diamante pentru păr şi câteva inele. 

Edward o privea încă neliniștit. Dorothy începu să se 
enerveze: 

— Ai şi tu o şansă acum, e la latitudinea ta dacă vrei să 
profiţi de ea. Noi nu am furat colierul. Nimeni nu poate să-mi 
găsească vreo vină. A nimerit la noi şi, probabil, este singura 
noastră şansă de a ne cumpăra vreodată toate lucrurile pe care 
ni le dorim. Chiar n-ai nici un pic de curaj, Edward Palgrove? 

Edward îşi regăsi glasul. 

— Zici să-l vindem? N-o să fie chiar aşa de uşor. Orice 
bijutier ar dori să afle de unde am lucrul ăsta uluitor. 

— Nu-l duci la un bijutier. N-ai citit niciodată povestiri 
detective, Ted? Îl duci la un „intermediar de lucruri furate”. 

— Şi de unde să ştiu eu unde găsesc unul dintr-ăştia? Am 
fost crescut în mod respectabil. 

— Bărbaţii ar trebui să ştie de toate, zise Dorothy. Asta e 
menirea lor. 

O privi. Era senină şi neînduplecată. 

— Nu te-aş fi crezut în stare de aşa ceva, zise el încet. 

— Îmi închipuiam c-ai mai mult spirit practic. 

Urmă o pauză. Apoi Dorothy se ridică. 

— Bine, zise ea liniştită. Cel mai bine ar fi să ne întoarcem 
acasă. 

— Cu lucrul ăla la gâtul tău? 

Dorothy îşi scoase colierul, se uită la el plină de respect şi-l 
băgă în geantă. 

— Ascultă, dă-mi-l mie. 

— Nu. 

— Ba da, o să mi-l dai. Eu am fost educat cinstit, fetiţo. 

— Bine, poţi să rămâi cinstit. Nu e nevoie să ai de-a face cu 
el. 

— Hai, dă-l încoace, o repezi Edward. Am s-o fac. Voi găsi 


un intermediar. După cum spui, este singura noastră şansă în 
viață. Am dat de el în mod cinstit... L-am cumpărat cu doi 
şilingi. Asta fac oamenii bogaţi în consignaţii zilnic toată viaţa 
lor şi sunt foarte mândri. 

— Exact! O, Edward, eşti minunat! 

Îi dădu colierul şi el îl băgă într-un buzunar. Se simţea 
grozav, exaltat, un tip al naibii de deştept! În starea asta 
sufletească îşi porni maşina. Amândoi erau prea excitaţi ca să 
se mai gândească la ceai. S-au întors la Londra în tăcere. O 
dată, la o intersecţie, un poliţist s-a îndreptat spre maşină şi 
lui Edward îi sări inima din piept. Ca prin miracol, au ajuns 
acasă fără nici un incident. 

Ultimele cuvinte pe care i le spuse lui Dorothy au fost 
inspirate de emoția aventurii. 

— O să mergem până la capăt. Cincizeci de mii de lire! 
Merită! 

În noaptea aia visă săgeți şi închisoarea Dartmoor, se trezi 
devreme, obosit şi frământat. Trebuia să pornească în căutarea 
unui intermediar şi cum să facă asta nu avea nici cea mai vagă 
idee. La birou lucră neglijent şi fu admonestat aspru de două 
ori până la prânz. 

Cum putea găsi un intermediar? Îşi imagina că White Chapel 
era cartierul cel mai potrivit... Sau era Stepney? 

Când s-a întors la birou a fost chemat la telefon. Dorothy 
vorbea pe un ton tragic şi plângăreţ. 

— Tu eşti Ted? Folosesc telefonul, dar ea poate să intre în 
orice clipă şi va trebui să mă opresc. Ted, n-ai făcut nimic, nu- 
i aşa? 

Edward răspunse negativ. 

— Bine, uite ce e Ted, nu trebuie s-o faci. N-am dormit toată 
noaptea. E îngrozitor. Mă gândesc, cum se spune în Biblie, că 
nu trebuie să furi! Am fost nebună ieri, pe cuvânt! Să nu faci 
nimic, te rog, dragă Ted! 

Un sentiment de uşurare îl cuprinse pe domnul Palgrove? Se 
prea poate, dar el nu avea de gând să permită aşa ceva. 

— Când spun că merg până la capăt cu un lucru, atunci o 
fac, zise el pe tonul unuia care s-ar fi comparat cu un 


superman cu ochi de oţel. 

— O, dar, dragă Ted, nu trebuie. O, doamne, vine stăpâna. 
Ascultă, Ted, diseară ia cina în oraş. Am s-o şterg să ne 
întâlnim. Nu fă nimic până nu ne vedem. La ora opt. Aşteaptă- 
mă după colţ. Vocea i se schimbă într-un murmur îngeresc: 
Da, doamnă, cred c-au greşit. Căutau Bloomsbury - 0243. 

Când Edward plecă de la birou la ora şase, un titlu uriaş îi 
atrase atenţia: „FURTUL BIJUTERIILOR. ULTIMELE 
EVOLUŢII” 

Întinse în grabă un penny. Ascuns cu grijă în metrou, reuşind 
cu dexteritate să găsească un loc, parcurse cu nerăbdare 
pagina imprimată. Destul de uşor găsi ceea ce căuta. 

Îşi stăpâni cu greu un şuierat. 

— Ei bine... Sunt... 

Şi-apoi un nou paragraf îi căzu sub ochi. Îl citi până la capăt 
şi lăsă ziarul să lunece fără să-i mai acorde atenţie. 

Exact la ora opt, aşteptă la rendez-vous. Cu sufletul la gură, 
palidă, dar drăguță, Dorothy veni în goană spre el. 

— N-ai făcut nimic, Ted? 

Scoase colierul cu rubine din buzunar. 

— Poţi să ţi-l pui. 

— Dar, Ted... 

— Poliţia a găsit rubinele deja şi pe omul care le-a sustras. 
Şi-acum citeşte asta! 

Îi băgă o bucată de ziar sub nas şi Dorothy citi: 

NOUA CAMPANIE PUBLICITARĂ. 

Un nou truc publicitar inteligent a fost adoptat de toate 
magazinele englezeşti din circuitul „Fivepenny Fair” care 
intenţionează să concureze faimoasele „Woolworth”. Coşuri cu 
fructe au fost de vânzare ieri şi aşa vor fi în fiecare duminică. 
Unul din cincizeci de coşuri va conţine imitaţia unui colier cu 
pietre de diferite culori Aceste coliere arată minunat pentru 
valoarea lor. Ieri au produs mari emoţii şi veselie, iar 
îndemnul „consumaţi mai multe fructe!” va fi în mare vogă şi 
duminica viitoare. Îi felicităm pe cei de la „Fivepenny Fair” 
pentru imaginaţia lor şi le dorim mult noroc în campania 
declanşată de a CUMPĂRA MĂRFURI BRITANICE 


— Ei bine,... Începu Dorothy. 

Şi după o pauză: „Ei bine!” 

— Da, şi eu am simţit la fel, îi mărturisi Edward. 

Un trecător îi puse o hârtie în mână. 

— la una, frate, zise acesta. 

„Valoarea unei femei virtuoase se ridică mult deasupra 
rubinelor.” 

— Poftim, sper ca asta să te înveselească! 

— Nu ştiu, spuse plină de îndoială Dorothy. Nu prea vreau 
chiar să arăt ca o femeie de treabă. 

— Nici nu eşti, spuse Edward. De aceea mi-a dat omul ăla 
hârtia. Cu rubinele astea la gât nu arăţi câtuşi de puţin aşa. 

Dorothy râse. 

— Eşti foarte drăguţ, Ted, zise ea. Hai să mergem la cinema! 


SFÂRŞIT 


